ร้าน Cafe' De Museum เป็นร้านคาเฟ่ที่ประสบความสำเร็จในการทำธุรกิจร้านคาเฟ่เป็นอย่างมากครับ และมีกระแสตอบรับที่ดีมากเลยทีเดียว แต่เดิมมีร้านอยู่ที่พิพิธภัณฑ์พื้นถิ่นล้านนา ตรงข้ามอนุสาวรีย์สามกษัตริย์ ซึ่งเป็นสาขาแรกครับ ต่อมาได้ขยายสาขามาเป็นสาขาแห่งนี้ เป็นสาขาสวนดอก ปาร์ค ตรงโรงพยาบาลมหาราช ซึ่งเป็นสาขาที่ 2 ครับ โดยสาขานี้ตั้งอยู่บนถนนศิริมังคลาจารย์ ตรงโครงการสวนดอกปาร์ค ที่อยู่ระหว่างโรงพยาบาลประสาทและโรงพยาบาลมหาราชนครเชียงใหม่ (โรงพยาบาลสวนดอก) นี่เองครับ ร้านนี้หาง่ายโดดเด่นเป็นสง่าของข้างๆสวนดอก ปาร์ค แต่ถ้าหากมาไม่ถูก หาร้านไม่เจอ ก็สามารถสอบถามเส้นทางหรือสำรองที่นั่งได้ที่เบอร์ 053-326-557 ได้เลยครับ ร้านนี้เปิดบริการทุกวัน ตั้งแต่ 07.00 - 24.00 น. ครับ ในส่วนของที่จอดรถนี่สามารถจอดบริเวณของโครงการได้เลย 

ตัวร้านจะตกแต่งด้วยอิฐสีแดงที่ทำเป็นผนังร้านเป็นหลัก ทำให้คล้ายกับพิพิธภัณฑ์เลยทีเดียว บริเวณหน้าร้านก็จะมีโต๊ะเก้าอี้ที่ทำจากเป็นไม้ล้วนๆ พร้อมร่วมคันใหญ่สีแดงส้ม วางอยู่หลายที่เลย และมีต้นไม้ดอกไม้ประดับตกแต่งอย่างสวยงามและลงตัว ทำให้สภาพโดยรวมจากภายนอกดูดีมั่กมากครับ พอเข้าไปด้านในร้านดูโล่งโปร่งสบายมาก แอร์เย็นชุ่มฉ่ำ โต๊ะที่นั่งก็ทำจากไม้ล้วนๆเช่นกันมีมากพอสมควร รวมๆแล้วทั้ง indoor และ outdoor น่าจะราวๆ 20 ที่น่าจะได้ครับ ลูกค้าส่วนใหญ่ก็มักมานั่งทำงานบ้าง อ่านหนังสือบ้าง มาแวะพักผ่อนจิบเครื่องดื่มแก้วโปรดทานขนมอร่อยๆหรืออาหารก็มีบริการเช่นกันครับบ้าง ซึ่งเหมาะกับทุกคนทุกเพศทุกวัยมากครับ นอกจากนี้ยังมีบริการ Wifi ฟรีอีกด้วยนะครับ สามารถมาเล่นอินเตอร์เน็ตได้เลยตามสบายครับ

ซึ่งวันนั้นที่ผมไปใช้บริการที่นี่ ได้สั่งเฉพาะเมนูเค้กมาทานครับ สั่งมามากเลยทีเดียว เพราะมีคนเลี้ยง เลยจัดเต็มสักเล็กน้อยครับ มาดูรายการเค้กแต่ละอย่างที่สั่งกันเลยนะครับ
1. Brownieto by WARA (160 บาท) เป็นชุดบราวนี่ที่เสิร์ฟพร้อมไอศกรีมแมคคาเดเมียครับ ตัวบราวนี่จะไม่ค่อยเกาะกันเป็นชิ้นเท่าไหร่ ทำให้ทานยาก เพราะใช้ส้อมเสียบก็ทำให้เนื้อบราวนี่ยุ่ยออกจากกันครับ รสชาติเฉยๆ ส่วนไอศกรีมแมคคาเดเมียนั้นอร่อยมากๆ มีแมคคาเดเมียและครัมเบิ้ลเพิ่มเนื้อสัมผัสตอนเคี้ยวด้วยครับรสชาติก็หวานหอมสุดๆเลย
2. Cafe' De Museum (140 บาท) เป็นเค้กที่เป็นซิกเนเจอร์ของร้านเลย ลักษณะเค้กจะเป็นแบบมูสเค้กครับ รูปทรงครึ่งวงกลมสีส้มๆ เนื้อมูสเค้กสีส้มอ่อนๆนุ่มละมุนลิ้นมาก ส่วนรสชาตินั้นจะเป็นชาไทยครับ หอมหวานอร่อยดี
3. White Chocalate Raspberry Cake (140 บาท) ชิ้นนี้ก็จะเป็นมูสเค้กเช่นเดียวกัน รูปร่างคล้ายดอกกุหลายสีแดงๆ ตัวมูสเค้กเป็นรสชาติไวท์ช็อกโกแลต และภายในก็จะสอดไส้ด้วยราสเบอรี่ซอสรสชาติเปรี้ยวนิดๆ ซึ่งจะตัดรสหวานของไวท์ช็อกโกแลตได้เป็นอย่างดีเลย อร่อยดีไม่เลี่ยนครับ
4. Dark Chocolate Cake (140 บาท) ชิ้นนี้ก็จะเป็นมูสเค้กเช่นเดียวกัน รูปร่างเป็นแท่งยาวๆสีน้ำตาลเข้มๆ ตัวมูสเค้กเป็นรสชาติดาร์กช็อกโกแลตที่เข้มข้นมั่กมาก แถมยังสอดไส้ด้วยช็อกโกแลตซอสอีก เหมาะกับคนที่ชื่นชอบการทานช็อกโกแลตเป็นอย่างมากครับ
5. Blueberry Cheese Cake (115 บาท) เค้กชิ้นนี้รูปร่างหน้าตาไม่แตกต่างไปจากบลูเบอรี่ชีสเค้กของร้านอื่นเท่าไหร่นัก รสชาติอร่อยใช้ได้ครับ
6. Red Velvet Cake (115 บาท) เค้กชิ้นนี้รูปร่างหน้าตาไม่แตกต่างไปจากเรดเวลเวทเค้กของร้านอื่นเท่าไหร่นัก แต่เนื้อเค้กจะแน่นมากเลย รสชาติอร่อยใช้ได้ครับ
7. Coconut Cake (115 บาท) เค้กชิ้นนี้รูปร่างหน้าตาไม่แตกต่างไปจากเค้กมะพร้าวของร้านอื่นเท่าไหร่นัก รสชาติอร่อยใช้ได้ครับ หอมมะพร้าวมากเลยทีเดียว
ซึ่งเค้กแต่ละอย่างแต่ละชิ้นที่เสิร์ฟมานั้นจะตกแต่งจานอย่างสวยงามน่าทานมากๆ โดยจะเสิร์ฟพร้อมเคพกูสเบอรี่บ้าง เสาวรสบ้าง หรือผลไม้อื่นๆตามที่มีในร้านครับ พร้อมทั้งประดับด้วยดอกกล้วยไม้สีแดงๆม่วงๆมาด้วย 1 ดอก และป้ายชื่อร้านเสียบมาด้วย ทำให้ดูน่าทานและเหมาะแก่การถ่ายรูปเป็นที่สุดครับ

โดยภาพรวมแล้วทั้งบรรยากาศร้านและการบริการของร้านนี้นี่ถือว่าดีมากเลยครับ ประทับใจพอสมควร เค้กแต่ละอย่างก็อร่อยใช้ได้ แต่ในเรื่องของราคานี่แพงพอสมควรครับ นานๆทานทียังพอโอเคครับ แต่ถ้าทานบ่อยๆนี่อาจทำให้กระเป๋งเงินแฟบโดยไม่รู้ตัวได้เลยครับ

การประเมินคะแนนในแต่ละด้าน 
ความอร่อยและน่าทาน : 8/10 
ความสะอาดและคุณภาพ : 9/10 
การบริการและเอาใจใส่ลูกค้า : 8/10 
ราคาและความคุ้มค่า : 6/10 
ภาพรวม : 7.75/10